정조 21년 · 목
疏略曰臣於月正元日伏見頒下恩綸赫然聖斷斷然以三五盛治爲期先以養老務農爲化俗之本而小學與五倫行實相爲表裏又以鄕飮酒鄕約等節目爲導民興敎之方此實虞典敷五敎周官敎六行之遺制也然而徒法不能自行在乎得人亦宜另飭廟堂博求可任之人各隨其才而畀之以務農興學鄕約等條件分掌設敎俾中外民庶咸有觀感興起之道焉且新刊册子例有頒賜外邑之規而各邑守宰每於遞歸時自多携來者故各邑頒賜蕩然不在於記簿中無所考據今此小學鄕約等頒賜安知不爲守宰携歸之物乎此宜申明設禁凡官上册子一切毋敢携歸之弊焉臣因此而又有區區之見今番武經七書之釐正註解非但靺鞈輩所獨演習者顧其旨義無非仁義智謀剛柔才略之所論著者以之臨民治國編章製述無適不可宜令年少文蔭未出六人依殿講與六品講例使之隸習而面講則恐有合於經遠之圖矣且我國守宰皆兼兵馬之任豈可全然不知兵書之爲何樣書而居其職乎博詢廟堂而裁處焉近來百弊之蝟集專由於爲官不擇人之致也蓋貪饕之風日盛而廉恥牿剝民肥已人爲能事衣君衣食君食而忍將吾君之赤子驅之水火而莫之恤每當歉歲殿下則玉食靡甘或慮一夫之不獲以至有田租還穀停退之恩敎而工於肥己者反視以籠利之事會或有掩置朝令刻日徵捧以其已捧之穀反售高價而出賣先潤其橐又以輕價散給民間使之及秋備納則鄕曲窮民當其身布雜役及公私所用分錢難辦之時不計秋穀之豐歉惟以得債爲幸故愚弄蚩氓自以爲善政秋穀幸而登熟則民人輩或免大害若至失稔則其所爲害殆無異於白地再徵此宜嚴立科條除非朝令錢還則毋敢以一石穀私自給錢貿民如有犯科者論以贓律事另飭行會各道俾爲永久導行之道焉且所謂舊還假如一戶之曾所停退者爲一石則及其捧納也逐年加錄民旣盡納而糶案自如轉成鬼錄以至年久之後朝家特頒蕩減之令則各邑奸吏乃以渠輩舊逋之數入於其中而逐年加錄加捧之穀都歸私橐其所爲弊千百其端蓋當歉歲停退一節亦是不可已之事也若値停退則使各邑逐戶載錄其元還與停退之數久成册踏印一置官府一給各面雖至年久之後使民人輩考閱册子瞭然知其戶之所納爲幾許停退爲幾許則奸吏輩無所䆟奸宜令廟堂預爲商確明成節目頒示各道使民受實惠吏無售奸然後朝家如傷之聖澤庶可下究矣民間切骨之冤最是徵族也鄕邑奸吏輩一經倉色恣意濫用故犯逋欠之科名以徵族而渠則安居以所逋之穀分徵於族之族姻之姻又復加錄虛逋於本數之外而取其剩餘幷潤私橐呼號之冤徹于道路而爲守宰者偏聽吏言專以勒捧爲能事不問族分之有無鞭朴狼藉此宜嚴立徵族之法毋論官吏與村民只就有服之親而分徵其外永勿橫侵事明成節目定爲一切之法且官吏逋欠七十以上者沒入其家產依通編所載絕島爲奴然後始許徵族事申明令甲使各邑典穀之吏有一分嚴畏之心焉民俗之渝薄日以益甚凶年饑歲積穀興利之徒立視其隣族之塡壑而莫之相恤專以輸官受賞爲心故每當公賑之時或納屢千石之穀於官庫名以補賑而於其至親切隣則不啻䄅瘠之越視其中或有仁心厚風者出義發財或爲救活塡壑之命或爲替納窮民之田租還穀使彼顑頷之類賴而延活則顧其仁心實惠不啻如輸官希賞之類而旣非公賑朝家無以褒美誠爲可惜此宜趁今豐稔之時另飭廟堂關問各道無論賑貸貧民與替納租糶凡爲窮民散穀數百石以上者各別搜訪特施賞典以爲激勸民心之道而亦須十分詳探俾無虛僞混雜之地則饒民輩亦必節用而廣儲以爲方來之計矣臣於京鄕流丐之類每有哀矜者彼亦天民也而懶惰成習不思食力之道公然行乞畢竟轉入賊盜之藪顚連溝壑之中顧其筋骨則傭役雇賃無所不可而厭避服力如是游食若自朝家嚴立令甲無論京鄕各其所到處自其官究問其所從來所居官里各爲狎送其鄕使各傭賃於其生長村里又爲分屬於富饒之民使之衣食而使役如其不服從者告官懲治以倣古死徙無出鄕之義若其老病癃殘不能傭賃者亦使其本鄕周恤丐貸俾各安堵遂生則實合天地生成之澤另飭廟堂而講究焉我國官制古有內重外輕之分故以郡邑治民之責專畀蔭官近來則內重外輕之分倒置而專以方伯守宰爲榮耀苟非極望固不敢生意於大邑雄藩其餘列邑通計一國之內太半爲蔭窠而蔭官則自始仕以後穩步一蹴而至於州牧辛苦讀書之士倖得一第至於終不得一縣而抱紅牌餓死之境且朝家雖有落仕久遠人收用之恩敎而銓家擬用只及於顏面習熟處至於杜門守拙之人終無見調之路此宜一從官案榜目考其登科與落仕之年而以次爲甄復疏滯之政然後庶可有慰悅之道矣至若各邑守宰則廟薦與武弁邊地外一幷以文蔭武輪差恐有合於一視均遍之政博詢廟堂銓曹俾從長變通焉小民之雪冤伸枉專係詞訟而近來外邑決訟莫體聖朝如傷之德意每多直枉之倒置而屈法任情哀彼無辜莫有告訴之處但可呼冤於營門而營門專以因循爲主還付本官故一次見落於本官則雖其訟理之直者莫可伸卞近日上言擊錚之紛紜良以此也凡民大訟之抱至冤者以其訟案粘訴備局而大臣親自照檢苟是至冤而訟官任情屈法以致曲直之倒置者大則論啓請罪小則關飭更査使中外決訟之官必有警惕謹畏之道而不由廟堂徑先天聽者各別嚴禁以杜蹕路猥屑之弊宜矣生民之冤鬱係於刑獄蓋怙眚之未分黑白之難卞或有無知妄作殆若孺子之入井無辜誤觸便同魚綱之橫罹而畢竟混同於縲絏編配之科年久未宥有足干知以我聖朝範圍唐虞之治化而豈可無惟輕惟恤之政宜飭京外俾各十分詳覈其獄案凡於疑信之間務歸從輕之科至若遠配之類則關係惡逆之外雜犯以下凡有父母者俾許歸覲之路庶可爲導揚和氣之一道俯詢廟堂而裁處焉我國奴婢之法實爲矜惻故列聖朝屢下從良從賤之敎而終未有定制矣惟我先大王以巍蕩之聖德特垂曠世之恩綸以辛亥以後永作良産從良之法民至今歌詠而辛亥以前公私投托與屬公奴婢本非世代相傳之臧獲而至其子孫永作奴婢亦可矜惻今當良丁極艱之日尤有所一番變通者凡公私投托及屬公奴婢只令限己身仰役其子孫永許從良事令廟堂另飭京外恐合事宜矣若論各道爲弊之端則臣之所居湖南之爲弊者固非一二而其中切至者最是松田也蓋松田與民田自有界限民田則皆是量付而逐年松子隨風吹落散生於傍近民田隨其松子之散生而漸次陳廢如水浸紙莫可耕墾良田漸作松田而稅則白徵失土流散之民實多可矜今其年久松田勢無奈何而若其民田中稚松散生處則一幷尺量因爲立石掘垓而定界俾無日後漸次加陳之弊已爲松田處尺量入陳俾免白徵之稅實合祛瘼之道矣且風落松之曳下在公家元無所益在村民實爲若瘼蓋松樹之在山菀密如織苟非斫伐傍株則無以運曳故將曳下一株殆不知斫伐幾株而畢竟發賣徒歸憑公輩私橐自今風落松雖抛棄山中勿爲曳下以絕生松斫伐之弊令廟堂講究而裁處焉湖西則可興倉漕運之弊實合變通在前水運判官之裝運也其所捧裝自有定限一自差員輪差各邑之後奸吏輩專事收錢防納而民人輩所納米色雖如氷玉執頉點退索以高價以爲防納其所防納之米元非別般貿取者也民人輩旣已艱辛運致於遠道被其點退故其勢不得不以輕價出賣而奸吏輩操縱勒買以爲入庫又爲預索厚價於遠村民戶暗自興販貿取劣米故上納之愆期米色之麤劣皆由差員之輪差也此不必致煩設官亦不必定以差員但可以各營門將校及戶曹計士中一人定爲捧運別將使之趁期下往收捧入庫待水裝運而簡其騶從略其支供又令道臣察其民怨之有無嚴其考績而黜陟之則必當有惕念奉公之道博詢廟議以爲釐改之道焉畿邑則糧餉屯土收稅之規實爲民弊之切至蓋餉屯田土幾乎無邑不有而自古納稅之法必自本官定吏執負以屯民中定爲屯長使之收稅輸納于該廳此是各路通行之規而近來自畿營定送營屬使之收稅納于該廳俾食其餘利故營屬橫行閭里侵虐村民況且廳納旣無所減而餘利又索科外則其爲民弊不言可想此宜依前還付本官使屯民收納而永革營屬作弊之端矣海西則鄕綱之紊亂實爲民邑之巨瘼蓋八路各邑皆有儒鄕之案以爲一鄕之綱紀而海西因先正臣李珥鄕約尤以鄕綱爲重矣向來一二貪饕之官嫌其鄕綱之有妨於賣鄕托以鄕戰焚燒鄕錄而鄕綱旣紊上下無別所謂鄕任專爲圖免軍保之淵藪彙緣京洛紛紜請托而其中直路數三邑其弊尤甚蓋以直路之故軍役偏苦圖免尤甚使星守宰絡繹相續或請以成人之美或懇以生色之階則爲其邑倅者或爲勢力所壓或爲顏私所拘又爲賄貨所動朝差暮遞害偏小民大抵北路各邑鄕綱整齊凡於差任之際一鄕齊會一從公議故邑倅元無賣鄕之誚鄕人亦無圖差之習今於海西先自直路邑遵用是例而一依先正臣鄕約例明正鄕綱而爲錄案定其界限俾不得混雜則圖差爭任之弊自歸寢息而來頭簽丁亦可不勞自裕矣宜令廟堂另飭道臣以爲釐正之地焉關西則武力之不競實爲目下深長之憂蓋本道與彼界隔一衣帶爲邊門銷鑰重地自古忠臣義士多出此地如崔孝一之皇陵殉節車禮亮之十指竹簽抗義不屈車元轍之自名不諱挺身就戮鄭奇男之深河殉節鄭鳳壽麒壽之龍城奇勳雖求諸史牒罕有倫比朝家褒賞之典可謂蔑以加矣而旣有此卓絕之樹立則於其後昆奬拔之道恐不當局於所處無礙仕路以爲聳勸忠義之道且近日西俗賤武貴文之風便成痼弊雖世業箕裘赳赳膂力之輩皆以儒業從事蓋以拔身之道有勝於業武也此宜另飭道帥臣搜訪其好身手膂力者敎之武藝每式年選上五六人付之各營以爲次次收用之道則他日兎罝乾城之才安知不出於此輩令廟堂講確而裁處焉且自本道營邑諸般武列之任皆以武藝試取其優等而差任專以武藝之優劣爲其拔身之界限如有循私違式者自朝家摘發科罪則西土武士必有蔚然聳勸之道矣北路則邊備之緊要尤有甚於西關故自古如六鎭三甲等列邑鎭堡皆有城堞而昇平日久道帥臣邑鎭守將擧皆恬嬉樓櫓雉堞一任頹廢而莫爲完繕之計此固寒心之甚者也國典例有城堞軍器等修改與別備人褒賞之規而率多虛實相蒙苟有權力則假號粧虛而過蒙賞典若無攀綠則雖有改觀一新之功終至俺置以此之故非但無以聳勸來後之道莫重邊備漸至疏虞凡諸邊邑鎭城堞樓櫓軍器等修改與別備者令廟堂關問道帥臣一從其實績而如或有無勢掩置未蒙賞典者特加褒賞且須以繕修與別備限幾許陞資限幾許陞敍載之節目頒示各邑以爲激勸之道焉大抵武備之疏虞莫如近日之爲甚各邑軍器擧皆朽鈍所謂軍兵盡是疲殘國家徒擁虛簿莫有釐革之道操習之法自是國朝定制而近來此法之閣已久始因我聖上歉歲恤民之德意間有特停之恩敎而道帥臣因以爲例每每狀請小或値歉則謂以歉歲而停操雖得登熟亦以荐歉之餘而停之此所以數十年來無一行操之歲也旣不行操故所謂軍兵生來一未見行伍陳容此宜另飭廟堂苟非大歉設賑爲年勿爲停操事預先申明行會焉臣每於忠節褒楊之際實有擊節嗟賞者夫以衣君食君之人辦熊魚輕鴻毛固其職也而若以一介微賤之蹤能辦大義尤爲奇壯盖宣川通引金鐵賢從忠武公金應河到深河及其斤潰矢盡之時應河謂鐵賢曰汝其去矣鐵賢曰小人何敢去也請伏劍以明不去之心遂與應河同時殉節其後立應河之祠於義州以鐵賢配之廡下至丙子之難祠焚而鐵賢之跡遂湮沒焉槪其實蹟考諸金應河忠烈錄載之頗詳高麗樂工林千石高麗末運迄之時抱琴入尙州華山日上層巖之上援琴北望長唏一日聞麗革之報遂捨琴自投巖下至今留傳爲林千石臺此兩入之所成就樹立炳烺宇宙而旣無名位俱無子孫莫能爲褒揚宜使其本官伐石以詳記其事蹟金鐵賢則竪碑於宣川義烈祠之傍林千石則竪碑於尙州千石臺之下以彰遺烈遺芬批以鄕飮酒鄕約事爾言好矣廟堂禮曹自當講究可行之策爾其待之人材薦擧事前已屢煩飭敎矣守令之頒册携歸事爾說近於屑越武經七書之令文蔭應講亦令守宰知之之說雖有所見不必別般立法守令賣穀之弊舊還奸弊爲窮民替納租糶人精抄施賞事京鄕流丐各送本土事文武蔭守令交遞事決訟不公事編配許由事奴婢事松田定界及風落松事可興倉事糧餉屯事海西鄕弊事關西忠臣義士子孫奬拔事關西弊事繕修論賞事習操事宣川金鐵賢等事之可以稟處者許令廟堂稟處